Суна дагадогIу, Ахьмад-Хьаьжина тешнабехкбечу дийнахь (9-чу майхь) Соьлжа-гIалахь со нисвеллера стадионна юххехь. Лазийна адамаш дара аракхоьхьуш, дIасауьдуш нах, со, хуьлучух ца кхеташ, лаьтташ а волуш, суна юххехула, елха а йоьлхуш, коьртах охьахьоьхуш цIийш а долуш схьайогIуш цхьа зуда яра. Сихдина: «Кадыров, Дала декъалвойла хьо, Дала декъалвойла хьо!» – бохуш, йогIура и зуда. Цо дуьйцучух цецваьлла, ас цуьнга хаьттира: «Зуда, хIун ду цигахь хилларг?» – аьлла, амма Iадийна йолчух тера дара иза. Ца хезаш санна, дIайоьдура иза. Юха, тIаьхьа а хьаьдда, чIогIа мохь а тухуш, хаьттира ас цуьнга хиллачух. Кхосса а луш, цхьана хIумано меттаялийча санна, соьга схьа а хьаьжна, елхар а оьккхуш, цо элира: «Вайн Ахьмад вац, Кадыров вац!» – аьлла. Цо бохург ас бакъ ца дира, амма тIаьхьо хиира суна и бакъ хилар.